A BIZOTTSÁG (EU) 2020/1295 VÉGREHAJTÁSI RENDELETE

(2020. szeptember 16.)

az (EU) 2015/408 végrehajtási rendeletnek a karbetamid, az emamektin, a flurokloridon, a gamma-cihalotrin, a haloszulfuron-metil, az ipkonazol és a tembotrion hatóanyagoknak a helyettesítésre jelölt anyagok jegyzékébe való felvétele tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 78. cikke (2) bekezdésére és 80. cikke (7) bekezdésére,

mivel:

(1) Az (EU) 2015/408 bizottsági végrehajtási rendelet (2) megállapította az 1107/2009/EK rendelet II. mellékletének 4. pontjában megállapított kritériumoknak megfelelő, helyettesítésre jelölt hatóanyagok jegyzékét.

(2) Az (EU) 2015/408 végrehajtási rendelet egy, a 2013. január 31. előtt jóváhagyott hatóanyagokra vonatkozó információkat összegző tanulmányon alapult. A következetesség és az egyenlő bánásmód érdekében helyénvaló naprakésszé tenni az 1107/2009/EK rendelet 80. cikkének (1) bekezdése szerinti átmeneti szabályok alapján jóváhagyott, helyettesítésre jelölt anyagok jegyzékét más olyan anyagok felvételével, amelyek megfelelnek az említett rendelet II. mellékletének 4. pontjában meghatározott kritériumoknak.

(3) A karbetamid, a flurokloridon, a haloszulfuron-metil és az ipkonazol hatóanyagok jóváhagyása az 1107/2009/EK rendelet 80. cikkének (1) bekezdése szerint megtörtént, azonban nem kerültek felvételre a helyettesítésre jelölt anyagok jegyzékébe, mivel akkor nem feleltek meg az említett rendelet II. mellékletének 4. pontjában meghatározott kritériumoknak. Az Európai Vegyianyag-ügynökség kockázatértékelési bizottsága közelmúltbeli véleményeiben arra a következtetésre jutott, hogy ezeket a hatóanyagokat az 1272/2008/EK európai parlamenti és tanácsi rendelettel (3) összhangban az 1B. kategóriába tartozó, reprodukciót károsító anyagként kell besorolni. Ezen értékelés fényében úgy kell tekinteni, hogy a karbetamid, a flurokloridon, a haloszulfuron-metil és az ipkonazol (4) megfelel az 1107/2009/EK rendelet II. melléklete 4. pontjának hatodik francia bekezdésében meghatározott kritériumnak.

(4) Az emamektin, a gamma-cihalotrin és a tembotrion hatóanyag nem került figyelembevételre a helyettesítésre jelölt anyagok jegyzékének összeállításakor, mivel jóváhagyásuk 2013. január 31. – az (EU) 2015/408 végrehajtási rendelet alapjául szolgáló tanulmányban figyelembe vett anyagok jóváhagyásának végső határideje – előtt nem történt meg, és ezért kimaradtak az említett végrehajtási rendelettel létrehozott jegyzékből.

(5) Mindazonáltal az Európai Élelmiszerbiztonsági Hatóság (a továbbiakban: Hatóság) az emamektin (5) és a tembotrion (6) hatóanyag jóváhagyását megelőzően arra a következtetésre jutott, hogy ezek az anyagok megfelelnek az 1107/2009/EK rendelet II. melléklete 4. pontjának első francia bekezdésében meghatározott kritériumnak, mivel megengedhető napi bevitelük és az anyaggal dolgozó személyek expozíciójának elfogadható szintje jelentősen alacsonyabb, mint a jóváhagyott hatóanyagok többségének referenciaértékei.

(6) A Hatóság továbbá arra a következtetésre jutott, hogy a gamma-cihalotrin (7) megfelel az 1107/2009/EK rendelet II. melléklete 4. pontjának első francia bekezdésében meghatározott kritériumnak, mivel az ezen anyaggal dolgozó személyek expozíciójának elfogadható szintje és akut referenciadózisa jelentősen alacsonyabb, mint a jóváhagyott hatóanyagok többségének referenciaértékei.

(7) Az (EU) 2015/408 végrehajtási rendeletet ezért ennek megfelelően módosítani kell ezen értékelések kellő figyelembevétele érdekében.

(8) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2015/408 végrehajtási rendelet melléklete a következőképpen módosul: 1. A jegyzék a „karbendazim” és a „klórtoluron” bejegyzés között a „karbetamid” névvel egészül ki. 2. A jegyzék a „dikvát” és az „epoxikonazol” bejegyzés között az „emamektin” névvel egészül ki. 3. A jegyzék a „flukvinkonazol” és a „glufozinát” bejegyzés között a „flurokloridon” névvel egészül ki. 4. A jegyzék a „flukvinkonazol” és a „glufozinát” bejegyzés között a „gamma-cihalotrin” névvel egészül ki. 5. A jegyzék a „glufozinát” bejegyzés és a „haloxifop-P” bejegyzés között a „haloszulfuron-metil” névvel egészül ki. 6. A jegyzék az „imazoszulfuron” és az „izoproturon” bejegyzés között az „ipkonazol” névvel egészül ki. 7. A jegyzék a „tebufenpirád” és a „tepraloxidim” bejegyzés között a „tembotrion” névvel egészül ki.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2020. szeptember 16-án. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Bizottság (EU) 2015/408 végrehajtási rendelete (2015. március 11.) a növényvédő szerek forgalomba hozataláról szóló 1107/2009/EK európai parlamenti és tanácsi rendelet 80. cikke (7) bekezdésének végrehajtásáról és a helyettesítésre jelölt anyagok jegyzékének létrehozásáról (HL L 67., 2015.3.12., 18. o.).

(3) Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

(4) Az alábbi hatóanyagok uniós szintű harmonizált osztályozására és címkézésére vonatkozó javaslatot tartalmazó vélemények: karbetamid (2015. március 12.)

https://echa.europa.eu/documents/10162/b72929b7-77cc-148b-532c-4d5aab8661d4;

flurokloridon (2018. november 3.) https://echa.europa.eu/documents/10162/f186167a-b346-82dc-f237-fc8f580416b2;

haloszulfuron-metil (2017. szeptember 22.) https://echa.europa.eu/documents/10162/4f58f826-4c3d-9388-7c59-a2b101f0d2c4 és

ipkonazol (2018. március 9.) https://echa.europa.eu/documents/10162/bebd7903-5dc4-864a-da7a-7c3967da6e4d.

(5) EFSA (Európai Élelmiszerbiztonsági Hatóság), 2012. Conclusion on the peer review of the pesticide risk assessment of the active substance emamectin (Az emamektin hatóanyagot tartalmazó növényvédő szereknél felmerülő kockázatok értékelésének szakmai vizsgálatából levont következtetés), EFSA Journal 2012;10(11):2955.

(6) EFSA (Európai Élelmiszerbiztonsági Hatóság), 2013. Conclusion on the peer review of the pesticide risk assessment of the active substance tembotrione, (A tembotrion hatóanyagot tartalmazó növényvédő szereknél felmerülő kockázatok értékelésének szakmai vizsgálatából levont következtetés), EFSA Journal 2013;11(3):3131.

(7) EFSA (Európai Élelmiszerbiztonsági Hatóság), 2014. Conclusion on the peer review of the pesticide risk assessment of the active substance gamma-cyhalothrin.(A gamma-cihalotrin hatóanyagot tartalmazó növényvédő szereknél felmerülő kockázatok értékelésének szakmai vizsgálatából levont következtetés), EFSA Journal 2014;12(2):3560.